ACORDO do 4 de xuño de 2020, da Dirección Xeral de Mobilidade, polo que se establece a primeira expansión territorial do ámbito de aplicación da tarifa específica Xente Nova no transporte público interurbano da competencia da Xunta de Galicia.
Consellería de Infraestruturas e Mobilidade — III. Outras disposicións — 12/06/2020

A Orde do 18 de decembro de 2019 pola que se regula a tarifa específica Xente Nova no transporte público interurbano da competencia da Xunta de Galicia, da Consellería de Infraestruturas e Mobilidade, publicada no DOG núm. 248, do 31 de decembro, ampliou o ámbito de idade das persoas beneficiarias ata os 20 anos incluídos e, ademais, preveu a expansión territorial da tarifa Xente Nova dispoñendo que a dirección xeral competente en materia de transportes acordará, logo da tramitación contable oportuna, as datas das sucesivas ampliacións deste ámbito territorial ata abranguer a totalidade da comunidade autónoma, consonte o posibilite a dispoñibilidade de sistemas de cancelación a bordo dos medios de transporte.
Xa que logo, a expansión territorial da tarifa Xente Nova require dunha adaptación tecnolóxica por parte das empresas que prestan os servizos de transporte nas zonas correspondentes; a maiores, esta adaptación debe ser acompañada tamén doutras actuacións co fin de achegar ás persoas usuarias a rede de comercialización da tarxeta TMG Xente Nova, a través da que se xestiona a dita tarifa.
Consonte co indicado na citada Orde do 31 de decembro de 2019, a tarifa Xente Nova resulta inicialmente de aplicación no ámbito das denominadas áreas de transporte metropolitano de Galicia, constituídas polo conxunto de concellos situados nos contornos das cidades da Coruña, Ferrol, Lugo, Santiago de Compostela e Vigo que decidiron incorporarse ao plan de transporte metropolitano impulsado pola Xunta de Galicia.
O 13 de marzo de 2020 publicouse no Diario Oficial de Galicia número 50 o Acordo do 11 de marzo de 2020, da Dirección Xeral de Mobilidade, polo que se establece a primeira expansión territorial do ámbito de aplicación da tarifa específica Xente Nova no transporte público interurbano da competencia da Xunta de Galicia, que prevía a previsión de aplicación da tarifa Xente Nova a partir do 23 de marzo de 2020.
Con data do 14 de marzo de 2020 publicouse no Boletín Oficial del Estado o Real decreto 463/2020, do 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, que entrou en vigor no mesmo momento da súa publicación.
Como consecuencia da dita situación, foi necesario deixar sen efecto o Acordo do 11 de marzo de 2020 ao resultar pouco acorde coas restricións establecidas a implantación dunha medida de expansión territorial da tarifa Xente Nova no transporte público interurbano, cuxo obxectivo é precisamente o contrario, facilitar a mobilidade da xuventude.
Na actualidade, dada a situación da emerxencia sanitaria e das medidas de desescalada en que é posible unha maior mobilidade, tanto polos motivos que a xustifican como en relación co ámbito territorial permitido, e tendo en conta que o pagamento con tarxeta constitúe un medio de prevención de transmisión do COVID-19, máis seguro que o pagamento en efectivo, procede dar novamente efectos á expansión prevista e que tivo que ser suspendida por mor da crise sanitaria.
Tal como se sinalaba no Acordo do 11 de marzo de 2020 é preciso ter en conta que unha parte significativa das empresas que prestan servizos de transporte nos dous ámbitos territoriais equivalentes en que non se implantou o Plan de transporte metropolitano, Pontevedra e Ourense, adiantaron os traballos para a dispoñibilidade de máquinas canceladoras, e que nestes concellos xa resultará posible a comercialización da TMG Xente Nova, procede incorporalos a unha primeira expansión territorial da tarifa Xente Nova. Xunto cos ditos ámbitos territoriais, o feito de que os servizos de transporte público do conxunto da provincia de Ourense son explotados por contratos adxudicados no marco do Plan de transporte público de Galicia, defínese un ámbito que resulta igualmente viable integrar nesta primeira expansión territorial.
Finalmente, esta expansión efectúase sobre ámbitos territoriais en que xunto coas concesións de servizos de transporte público máis significativas en volume de tráficos atendidos que xa dispoñen de sistemas de cancelación, conviven outras concesionarias que aínda están en proceso de incorporación destes sistemas, consonte cos prazos fixados nos pregos de condicións, feito que se ten en conta no presente acordo co fin de atender á próxima integración destas concesionarias.
En virtude do exposto e de conformidade co establecido na Orde do 18 de decembro de 2019,
Primeiro. Realizar, con efectos do 15 de xuño, unha primeira expansión do ámbito territorial de aplicación da tarifa Xente Nova, regulada pola Orde do 18 de decembro de 2019 pola que se regula a tarifa específica Xente Nova no transporte público interurbano da competencia da Xunta de Galicia da Consellería de Infraestruturas e Mobilidade (DOG núm. 248, do 31 de decembro), aos servizos de transporte público interurbano da titularidade da Xunta de Galicia que se desenvolvan na provincia de Ourense, así como aos que o fagan no conxunto de concellos do contorno de Pontevedra que figuran no anexo I deste acordo.
Segundo. A posibilidade efectiva de acceder á tarifa Xente Nova estará condicionada á efectiva dispoñibilidade de máquinas canceladoras habilitadas para o pagamento coa TMG e a TMG Xente Nova por parte do conxunto de vehículos adscritos a cada concesión de servizos de transporte público de viaxeiros por estrada de uso xeral.
Desde a data en que resultará efectiva a expansión consonte co indicado no punto anterior, esta dispoñibilidade abranguerá o conxunto de concesións que se incorporan como anexo II deste acordo, anexo que será publicado na páxina web da Dirección Xeral de Mobilidade e en bus.gal. As concesións de servizos de transporte público regular de viaxeiros por estrada de uso xeral que atenden tráficos nos ámbitos territoriais obxecto desta expansión e que non cumprirían no momento inicial o requisito de dispoñibilidade de sistemas de cancelación, son as incorporadas no anexo III deste acordo; a través daquelas páxinas web informarase das datas en que estas concesións incorporen os sistemas de cancelación e, polo tanto, nas que xa será aplicable a tarifa Xente Nova nas ditas concesións.
Santiago de Compostela, 4 de xuño de 2020
Concellos da provincia de Pontevedra integrados nesta primeira expansión:
– A Lama.
– Barro.
– Bueu.
– Campo Lameiro.
– Cerdedo-Cotobade.
– Marín.
– Moraña.
– Poio.
– Ponte Caldelas.
– Pontevedra.
– Sanxenxo.
– Soutomaior.
– Vilaboa.
Concesións de servizos de transporte público regular de viaxeiros por estrada de uso xeral nas que a tarifa Xente Nova resultará de aplicación desde a data de efectividade desta primeira expansión:
Concesións de servizos de transporte público regular de viaxeiros por estrada de uso xeral que se integrarán no sistema de cancelación progresivamente: